**Javni poziv za podršku lokalnim samoupravama**

**u osnaživanju mehanizama za rodnu ravnopravnost**

**Najčešća pitanja i odgovori:**

**Ažurirano: 25. septembra 2020.**

**P1: Da li je moguće naknadno osnivanje mehanizma za rodnu ravnopravnost ukoliko grad/opština nemaju formirano ovo telo?**

**O1:** Na Javni poziv mogu da se prijave samo jedinice lokalne samouprave koje imaju osnovan mehanizam za rodnu ravnopravnost (Komisija, Savet, Odbor i sl. ili lice koje je imenovano da obavlja te poslove). Dakle, ova odluka/imenovanje mora postojati pre datuma isteka roka za podnošenje predloga projekata. Sve lokalne samouprave koje do 12. oktobra 2020. godine osnuju mehanizam za rodnu ravnopravnost, mogu da podnesu predlog projekta.

**P2: Budući da je novi Zakon o javnim nabavkama na snazi od 1. jula 2020. godine, da li Uputstvo o sprovođenju javnih nabavki možemo da dobijemo pre nego što se donese odluka o finansiranju po Javnom pozivu?**

**O2:** Budući da je podnosilac projekta lokalna samouprava, sve javne nabavke sprovodiće se u skladu sa Zakonom o javnim nabavkama Republike Srbije.

**P3: Poseban namenski račun za lokalne samouprave uvek bude problem za finansije.**

**O3:** Otvaranje posebnog namenskog računa za realizaciju projektnih aktivnosti je dugogodišnja praksa međunarodnih donatora, i za sada, jedina mogućnost predviđena Ugovorom o donaciji. Ipak, UNOPS kontinuirano ulaže napore da se procesno omogući uplata sredstava na uplatni račun javnih prihoda što bi bilo u potpunosti u skladu sa nacionalnim finansijskim regulativama, što trenutno nije moguće usled određenih administrativnih prepreka. Svakako, svi detalji u vezi sa mogućnošću otvaranja namenskog računa i prenosom sredstava biće iskomunicirani sa lokalnim samoupravama čiji predlozi projekata budu izabrani za finansiranje pre potpisivanja Ugovora o donaciji.

**P4: Da li u mehanizam za rodnu ravnopravnost spada i oformljena Komisija za rodnu ravnopravnost (imenovana od strane Skupštine)**

**O4:** Da, svako institucionalno rešenje koje se odnosi na bavljenje pitanjima rodne ravnopravnosti.

**P5: Da li se sredstva mogu dodeljivati fizičkim licima ili mora biti reč o vlasnicama poljoprivrednih gazdinstava?**

**O5:** Poželjno je da to budu pravna lica. Svakako nije zabranjeno dodeljivanje fizičkim licima uz jasno postavljanje kriterijuma za odabir tih lica.

**P6: Da li mora da se izabere samo jedna tematska oblast ili može i više?**

**O6:** Predlog projekta može obuhvatiti aktivnosti koje se odnose na više oblasti, s tim da prilikom planiranja treba imati u vidu period trajanja projektnih aktivnosti.

**P7: Koliki je ukupan iznos granta ukoliko se konkuriše sa drugom opštinom?**

**O7:** I u ovom slučaju ukupna vrednost projekta ne sme biti veća od sume pojedinačnih projekata kada opština konkuriše samostalno. Dakle, maksimalno 4.000 američkih dolara.

**P8: Od kada do kada je planirana realizacija projekata?**

**O8:** Sprovođenje projektnih aktivnosti može da traje najmanje 6 (šest) meseci, a najviše 8 (osam) meseci, od datuma potpisivanja ugovora o dodeli bespovratnih sredstava. Potpisivanje ugovora je planirano za mesec decembar.

**P9:Ukoliko je u toku izrada LAP-a za RR, a još uvek nije usvojen, šta priložiti u tom slučaju?**

**O9:** Budući da postojanje LAP-a nije obavezno, odluku o usvajanju ovog dokumenta prilažu samo JLS koje imaju usvojen LAP. Obavezan dokument za sve JLS je odluka o osnivanju/imenovanju mehanizma za rodnu ravnopravnost.

**P10: Da li je eksterna revizija obavezna?**

**O10:** Ne, kontrolu svih dokumenata vrši UNOPS, i trošak eksterne revizije nije prihvatljiv trošak.

**P11: Koliko ukupno projekata može da bude odobreno u odnosu na ukupan fond?**

**O11:** Program će podržati najviše 30 projekata.

**P12:Maksimalan iznos (procenat u odnosu na ukupan budžet) za ljudske resurse?**

**O12:** Prilikom određivanja troškova ljudskih resursa treba da se vodi računa koliko je to u funkciji realizacije aktivnosti odnosno postizanja rezultata projekta kao krajnjem cilju koji zapravo opravdava sve

troškove u budžetu, pa i ovaj namenjen za ljudske resurse. Naime, iako donatori nerado podržavaju velike procente od ukupnog budžeta koji bi bili opredeljeni za ljudske resurse, odnosno najčešće pristaju na 30% od ukupnog budžeta, ipak se prilikom evaluacije gleda svrsishodnost opredeljenih troškova. Zavisno od teme projekta, ukoliko se u predlogu projekta dokaže da je angažovanje ljudskih resursa sa opredeljnim troškovima potrebno za pravilno funkcionisanje projekta, to će i viši procenat od 30% biti apsolutno prihvatljiv.

**P13: Koji kurs koristimo za planiranje budžeta za deo koji finansira Swiss PRO, a koji za naše učešće?**

**O13:** Što se tiče kursa Swiss PRO programa, možete nam se obratiti u toku sastavljanja budžeta i mi ćemo Vam reći kurs za taj mesec u kome pišete predlog projetka (budžet). Za učešće JLS, SREDNJI KURS NBS na dan kada pripremate budžet.

**P14: Budžet se iskazuje isključivo u dolarima?**

**O14:** Da, budžet se iskazuje isključivo u dolarima.

**P15: Da li se dodatno boduju JLS koje su već sprovodile projekte u vezi sa rodnom ravnopravnošću?**

**O15:** Da, ovo je jedan od operativnih kriterijuma za evaluaciju projekata. Molimo Vas da pogledate Odeljak 6 Javnog poziva.

**P16: Opština radi rodno osetljive indikatore pri izradi budžeta već dve godine. Šta priložiti kao dokaz?**

**O16:** Podatak možete navesti u prijavi za predlog projekta, uz, na primer, link ka dokumentu gde se to može i proveriti.

**P17:Opština kroz udruženje finansira rad SOS kancelarije za pomoć ženama u situaciji nasilja. Da li se to može predstaviti kao učešće opštine?**

**O17:** Uplata sredstava na zajednički račun, namenski otvoren za potrebe sprovođenja projekta, predstavlja jedini prihvatljiv način finansijskog učešća opštine.

**P18: Ko je potpisnik ugovora? Predsednik opštine ili imenovano lice za MRR?**

**O18:** Predsednik opštine. Predlog projekta podnosi JLS, a MRR je zadužen za sprovođenje projekta.

**P19: Da li se međuopštinskom saradnjom smatra saradnja JLS i Udruženja žena iz druge JLS, ili moraju sarađivati isključivo dve JLS?**

**O19:** Pod međuopštinskom saradnjom smatramo saradnju dva ili više mehanizama za rodnu ravnopravnost iz dve ili više JLS.

**P20: Da li finansiranje ljudskih resursa uključuje i troškove za eksterne stručnjake?**

**O20:** Ne. Troškovi spoljnih eksperata planiraju se kao usluga, budžetska linija 4 budžeta projekta - ostali troškovi/usluge.

**P20: Da li je moguće u budžet uključiti troškove reklame na Facebook-u i Instagram-u?**

**O20:** Da. Imajte u vidu pravdanje sredstava u smislu neophodne dokumentacije - profakture/fakture, kao i izveštaj o efektima oglašavanja (Facebook Insight/Ads Manager).

**P21: Da li zaposleni u javnim ustanovama mogu biti plaćeni iz projekta?**

**O21:** Zaposleni u JLS ne mogu biti plaćeni iz projekta, dok zaposleni u nekoj drugoj javnoj ustanovi (npr. Centar za socijalni rad, Dom zdravlja) mogu biti plaćeni do 30% od njihove zarade u skladu sa važećim zakonom, isključivo ukoliko je to opravdano i u funkciji sprovođenja aktivnosti i ostvarivanja rezultata projekta.

**P22: Da li se prateća dokumentacija prevodi na engleski jezik (odluke, LAP, i sl.)?**

**O22:** Ne, ova dokumentacija se ne prevodi.

**P23: Da li zaposleni u JLS mogu biti plaćeni kroz aktivnosti projekta, npr. kao akreditovani predavači?**

**O23:** Nažalost, zaposleni u JLS ne mogu biti plaćeni iz projekta ni u tom slučaju.

**P24: Da li menadžer projekta mora biti lice iz usvojenog MRR?**

**O24:** Članovi i članice MRR biće zaduženi za sprovođenje projekta, samim tim treba da budu deo projektnog tima. Svakako, u projektnom timu mogu biti i druga lica iz JLS koja će učestvovati u sprovođenju projektnih aktivnosti i ugovornih obaveza. U tom smislu, menadžer/ka projekta može biti ili neko iz MRR ili iz LS.